По време на японо-китайската война в решаващата морска битка при река Ялу на 17 септември 1894 г. остарелите и небоеспособни „Чаоюн“ и „Янгвей“ са, въпреки това, поставени от адмирал Дин Жучан в линията на неговата ескадра. И двата небронирани крайцера 3-ти ранг са на десния фланг на плаващия към битката във фронтален строй Бейянски флот. Около 13 часа силно изостаналите поради проблеми с машините от останалите китайски кораби, „Чаоюн“ и „Янгвей“ са атакувани от японския преден „Летящ отряд“ от четири бронепалубни крайцера 2-ри ранг: „Йошино“, еднотипните „Такачихо“ и „Нанива“, а също и „Акицушима“. „Летящия отряд“ заобикаля китайската ескадра западно и от дистанция 1,5 km открива огън по „Чаоюн“ и „Янгвей“ с фугасни снаряди от скорострелните си 6- и 4,7-дюймови оръдия. След няколко минути на двата китайски кораба вече бушуват силни пожари. Пламъците обхващат централните надстройки с многочислени дървени прегради и детайли, покрити с дебел слой лак.